b'\n_START_ARTICLE_\nNaomi Watts\n_START_SECTION_\nBiografie\n_START_PARAGRAPH_\nWatts s-a n\xc4\x83scut la Shoreham, Kent, \xc3\xaen Anglia, unde a tr\xc4\x83it p\xc3\xa2n\xc4\x83 la opt ani. P\xc4\x83rin\xc8\x9bii ei, Peter \xc8\x99i Myfawny Watts s-au desp\xc4\x83r\xc8\x9bit c\xc3\xa2nd ea avea patru ani \xc8\x99i trei ani mai t\xc3\xa2rziu tat\xc4\x83l s\xc4\x83u a murit. Dup\xc4\x83 moartea tat\xc4\x83lui, mama a mutat familia \xc3\xaen ora\xc8\x99ul Llangefni (mai exact Llanfawr Farm), pe insula Anglesey \xc3\xaen nordul \xc8\x9a\xc4\x83rii Galilor, unde au tr\xc4\x83it cu bunicii lui Naomi, Hugh si Nikki Roberts. De\xc8\x99i mama \xc8\x99i-a mutat uneori familia prin Anglia \xc8\x99i \xc8\x9aara Galilor, ea a sf\xc3\xa2r\xc8\x99it \xc3\xaentotdeauna prin a se \xc3\xaentoarce la Llangefni. Naomi a tr\xc4\x83it acolo p\xc3\xa2n\xc4\x83 la v\xc3\xa2rsta de 14 ani._NEWLINE_Apoi, \xc3\xaen timpul unei excursii, mama s-a convins c\xc4\x83 Australia este \xc2\xab\xc2\xa0t\xc4\x83r\xc3\xa2mul oportunit\xc4\x83\xc8\x9bilor\xc2\xa0\xc2\xbb \xc8\x99i a mutat familia la Sydney \xc3\xaen 1982. Bunica sa, Nikki, era australian\xc4\x83, ceea ce a f\xc4\x83cut mai u\xc8\x99oar\xc4\x83 ob\xc8\x9binerea documentelor necesare, deoarece Naomi \xc8\x99i familia sa aveau dreptul la cet\xc4\x83\xc8\x9benia australian\xc4\x83._NEWLINE_Tat\xc4\x83l s\xc4\x83u era inginer de sunet la Pink Floyd (r\xc3\xa2sul s\xc4\x83u maniac izbucne\xc8\x99te \xc3\xaen Dark Side of the Moon) \xc8\x99i mama este descris\xc4\x83 de Watts ca o hippie \xc2\xabcu tendin\xc8\x9be pasiv-agresive\xc2\xbb care obi\xc8\x99nuia s\xc4\x83 amenin\xc8\x9be c\xc4\x83 o trimite pe ea \xc8\x99i pe fratele ei la casa de copii pentru a-i convinge pe bunici s\xc4\x83 sus\xc8\x9bin\xc4\x83 material familia._NEWLINE_La Sydney, Naomi a frecventat c\xc3\xa2teva \xc8\x99coli de actorie (\xc8\x99i \xc3\xaen timpul primei lec\xc8\x9bii la prima \xc8\x99coal\xc4\x83 a cunoscut-o pe Nicole Kidman, cu care a luat \xc3\xaempreun\xc4\x83 un taxi pentru a merge acas\xc4\x83). \xc3\x8en 1986, s-a oprit cu actoria \xc8\x99i a mers \xc3\xaen Japonia s\xc4\x83 lucreze ca model, dar experien\xc8\x9ba nu a fost fructuoas\xc4\x83 \xc8\x99i Watts o descrie ca pe una din cele mai proaste perioade din via\xc8\x9ba ei, care a durat aproape patru luni. La \xc3\xaentoarcerea \xc3\xaen Australia, Watts a lucrat pentru un magazin local, apoi ca asistent\xc4\x83 de editor de mod\xc4\x83 pentru o revist\xc4\x83 de australian\xc4\x83. S-a \xc3\xaentors la actorie c\xc3\xa2nd un coleg a invitat-o s\xc4\x83 joace \xc3\xaentr-o mic\xc4\x83 pies\xc4\x83. Acest eveniment i-a reaprins pasiunea pentru actorie, a f\xc4\x83cut-o s\xc4\x83-\xc8\x99i p\xc4\x83r\xc4\x83seasc\xc4\x83 jobul \xc8\x99i s\xc4\x83 se dedice complet carierei de actri\xc8\x9b\xc4\x83.\n_START_SECTION_\nCariera\n_START_PARAGRAPH_\nCariera lui Watts a \xc3\xaenceput la televiziunea australian\xc4\x83, ea ap\xc4\x83r\xc3\xa2nd \xc3\xaen seriale comerciale \xc8\x99i \xc3\xaen melodrame ca Home and Away \xc8\x99i Brides of Christ. A ap\xc4\x83rut \xc3\xaentr-un rol secundar \xc3\xaen filmul independent de succes Flirting \xc3\xaen 1991, al\xc4\x83turi de viitoare staruri hollywoodiene Nicole Kidman \xc8\x99i Thandie Newton. C\xc3\xa2nd Watts s-a mutat din Australia \xc3\xaen Statele Unite, a debutat cu un rol secundar \xc3\xaen 1995 \xc3\xaen filmul Tank Girl._NEWLINE_La Hollywood, lui Watts i-a fost dificil la \xc3\xaenceput s\xc4\x83 g\xc4\x83seasc\xc4\x83 roluri de calitate, ea a ap\xc4\x83rut \xc3\xaen scurtul serial Sleepwalkers \xc8\x99i \xc3\xaen numeroase produc\xc8\x9bii de serie B, ca Children of the Corn. Cu timpul, Watts a primit roluri secundare mai importante ca \xc3\xaen Dangerous Beauty._NEWLINE_Totu\xc8\x99i, Watts a c\xc3\xa2\xc8\x99tigat aten\xc8\x9bia publicului \xc8\x99i criticilor abia \xc3\xaen 2001, c\xc3\xa2nd a ap\xc4\x83rut \xc3\xaen mult apreciatul film al lui David Lynch, Mulholland Drive. Filmul, care a avut premiera la Festivalul de la Cannes \xc3\xaen 2001, a lansat-o practic pe Watts. Ea a c\xc3\xa2\xc8\x99tigat premiul "National Society of Film Critics" pentru Cea mai bun\xc4\x83 actri\xc8\x9b\xc4\x83 \xc8\x99i premiul "National Board of Review" pentru Cea mai bun\xc4\x83 performan\xc8\x9b\xc4\x83 debutant\xc4\x83 a anului. Cur\xc3\xa2nd dup\xc4\x83 aceea, calitatea \xc8\x99i importan\xc8\x9ba rolurilor lui Watts s-au \xc3\xaembun\xc4\x83t\xc4\x83\xc8\x9bit \xc8\x99i ea a urcat pe lista A a actri\xc8\x9belor de la Hollywood. \xc3\x8en 2002, a jucat \xc3\xaen unul din cele mai mari succese de box office ale anului, remake-ul unui film japonez de groaz\xc4\x83, The Ring. Anul urm\xc4\x83tor, a jucat \xc3\xaen Ned Kelly, cu Heath Ledger, Orlando Bloom \xc8\x99i Geoffrey Rush \xc8\x99i \xc3\xaen Le Divorce, de Merchant-Ivory, cu Kate Hudson._NEWLINE_Performan\xc8\x9ba din rolul din 21 Grams al lui Alejandro Gonz\xc3\xa1lez I\xc3\xb1\xc3\xa1rritu, cu Sean Penn \xc8\x99i Benicio Del Toro, i-a adus lui Watts prima nominalizare la Oscar ca Cea mai bun\xc4\x83 actri\xc8\x9b\xc4\x83._NEWLINE_De atunci, Watts este una din cele mai bine cotate actri\xc8\x9be. A produs \xc8\x99i interpretat filmul independent We Don\xe2\x80\x99t Live Here Anymore. S-a reunit cu Sean Penn \xc8\x99i Don Cheadle \xc3\xaen The Assasination of Richard Nixon, apoi cu Jude Law \xc8\x99i Dustin Hoffman \xc3\xaen I Heart Huckabees de David O\xe2\x80\x99Russell \xc8\x99i a jucat \xc3\xaen The Ring 2. Pe l\xc3\xa2ng\xc4\x83 proiecte independente ca Ellie Parker, a ap\xc4\x83rut \xc3\xaen 2005 \xc3\xaen remake-ul King Kong. Rolul, care a fost jucat \xc3\xaen versiunea original\xc4\x83 de Faye Wray, se dovede\xc8\x99te a fi cel mai mare succes comercial al lui Watts p\xc3\xa2n\xc4\x83 \xc3\xaen prezent. Regizat de Peter Jackson care a f\xc4\x83cut \xc8\x99i St\xc4\x83p\xc3\xa2nul Inelelor, filmul a fost bine primit \xc8\x99i a avut \xc3\xaencas\xc4\x83ri de mai mult de 400 milioane de dolari._NEWLINE_Watts a filmat The Painted Veil cu Edward Norton \xc8\x99i Live Schreiber, fil care a ie\xc8\x99it pe pia\xc8\x9b\xc4\x83 \xc3\xaen toamna lui 2006._NEWLINE_\xc3\x8en mai 2006, Watts a fost numit\xc4\x83 ambasadoare special\xc4\x83 la Na\xc8\x9biunile Unite pentru HIV/SIDA._NEWLINE_Ea a mai ap\xc4\x83rut \xc3\xaen thriller-ul lui David Cronenberg Eastern Promises cu Viggo Mortensen, care a avut premiera la Festivaul Interna\xc8\x9bional de Film de la Toronto din 2007 \xc8\x99i a fost apreciat de critici. Al\xc4\x83turi de film, Watts a generat, de asemenea, feedback-uri pozitive \xc3\xaen r\xc3\xa2ndul criticilor._NEWLINE_A ap\xc4\x83rut cu Tim Roth \xc3\xaen Funny Games (2007) regizat de Michael Haneke, un remake al filmului din 1997 al aceluia\xc8\x99i Haneke care a deschis la Festivalul de Film de la Londra. Conform The Daily Telegraph, regizorul a spus c\xc4\x83 el a fost de acord s\xc4\x83 fac\xc4\x83 filmul, cu condi\xc8\x9bia s\xc4\x83 i se permit\xc4\x83 s\xc4\x83 o aleag\xc4\x83 pe Watts. _NEWLINE_Dup\xc4\x83 o scurt\xc4\x83 pauz\xc4\x83 de la actorie dup\xc4\x83 na\xc8\x99terea celor doi copii, Watts a revenit la film \xc3\xaen anul 2009, \xc8\x99i a jucat al\xc4\x83turi de Clive Owen \xc3\xaen thriller-ul politic The International. Filmul a fost primit bine de critici \xc8\x99i a avut \xc3\xaencas\xc4\x83ri de 60 de milioane $ \xc3\xaen \xc3\xaentreaga lume. \xc3\x8en acela\xc8\x99i an, ea a ap\xc4\x83rut \xc3\xaen drama american\xc4\x83 Mother and Child. Ea a portretizat roul lui Elizabeth, o avocat\xc4\x83 care nu \xc8\x99i-a cunoscut niciodat\xc4\x83 mama biologic\xc4\x83. A jucat al\xc4\x83turi de  Annette Bening, Kerry Washington \xc8\x99i Samuel L. Jackson. Pentru acet rol a fost nominalizat\xc4\x83 la categoria Cea mai bun\xc4\x83 actri\xc8\x9b\xc4\x83 la Premiul Institutului de Film din Australia \xc8\x99i la "Film Independent Spirit Awards"._NEWLINE_Urm\xc4\x83torul ei film, comedia lui Woody Allen You Will Meet a Tall Dark Stranger a deschis Festivalul de la Cannes la 15 mai 2010. Tot \xc3\xaen 2010 a jucat rolul Valerie Plame \xc3\xaen filmul Fair Game, care, de asemenea, a deschis Festivalul de la Cannes din 2010 \xc8\x99i a fost lansat \xc3\xaen Statele Unite la 5 noiembrie 2010. Pentru acest rol a f\xc4\x83cut pereche pentru a treia oar\xc4\x83 cu Sean Penn \xc8\x99i a fost nominalizat\xc4\x83 la Satellite Award for Best Actress \xe2\x80\x93 Motion Picture._NEWLINE_\xc3\x8en ianuarie 2010 a fost distribuit\xc4\x83 \xc3\xaen thriller-ul Dream House, care a avut premiera \xc3\xaen septembrie 2011. Regizat de  Jim Sheridan, Watts a jucat al\xc4\x83turi de Daniel Craig \xc8\x99i Rachel Weisz. La \xc3\xaenceputul anului 2011, Watts a fost distribuit\xc4\x83 \xc3\xaen filmul lui Clint Eastwood J. Edgar, al\xc4\x83turi de Leonardo DiCaprio \xc3\xaen rolul principal. Watts a interpretat-o pe secretara lui Edgar, Helen Gandy. Filmul a fost lansat \xc3\xaen decembrie acel an \xc8\x99i a avut recenzii amestecate \xc8\x99i un c\xc3\xa2\xc8\x99tig de box office de 84 milioane $ \xc3\xaen \xc3\xaentreaga lume la un buget de 35 milioane $._NEWLINE_\xc3\x8en 2012, Watts a jucat rolul principal \xc3\xaen The Impossible, un film bazat pe povestea adev\xc4\x83rat\xc4\x83 a Mariei Bel\xc3\xb3n \xc8\x99i a familiei acesteia experimentat\xc4\x83 \xc3\xaen timpul tsunami-ului din 2004 din Oceanul Indian. Filmul a primit recenzii foarte pozitive, criticii l\xc4\x83ud\xc3\xa2nd performan\xc8\x9ba lui Watts. Pentru acest rol a fost nominalizat\xc4\x83 la categoria "Cea mai bun\xc4\x83 actri\xc8\x9b\xc4\x83" de Premiul Oscar, Globul de Aur \xc8\x99i Screen Actors Guild Award._NEWLINE_Primul ei rol din 2013 a fost drama australian\xc4\x83 Adore, care a avut premiera la Festivalul de Film Sundance sub titlul Two Mothers. Urm\xc4\x83torul ei rol a fost al\xc4\x83turi de Matt Dillon \xc3\xaen Sunlight Jr. \xc8\x99i a fost prezentat la Festivalul de Film Tribeca \xc3\xaen 2013. A fost distribuit\xc4\x83 \xc3\xaen rolul Dianei, Prin\xc8\x9bes\xc4\x83 de Wales \xc3\xaen regia lui Oliver Hirschbiegel \xc3\xaen filmul Diana, o dram\xc4\x83 biografic\xc4\x83 a ultimilor doi ani din via\xc8\x9ba prin\xc8\x9besei. O bomb\xc4\x83 box office, filmul a primit recenzii negative, de\xc8\x99i Watts a fost aclamat\xc4\x83 de un num\xc4\x83r de critici. _NEWLINE_\xc3\x8en 2014 a ap\xc4\x83rut \xc3\xaen dramo-comedia St. Vincent, av\xc3\xa2ndu-i drept parteneri pe Bill Murray \xc8\x99i Melissa McCarthy. Filmul a avut \xc3\xaencas\xc4\x83ri brute de 43 de milioane dolari fa\xc8\x9b\xc4\x83 de bugetul de 13 milioane de dolari. La o s\xc4\x83pt\xc4\x83m\xc3\xa2n\xc4\x83 dup\xc4\x83 premiera St. Vincent, a fost lansat filmul Birdman \xc3\xaen care ea a jucat rolul unei actri\xc8\x9b\xc4\x83 nerealizate de la Hollywood partenara preten\xc8\x9biosului ei partener de pe ecran Edward Norton.\n_START_SECTION_\nVia\xc8\x9ba privat\xc4\x83\n_START_PARAGRAPH_\nNaomi Watts a avut o rela\xc8\x9bie cu regizorul Stephen Hopkins \xc3\xaen anii 1990, iar apoi cu actorul Heath Ledger din august 2002 p\xc3\xa2n\xc4\x83 \xc3\xaen mai 2004. Din prim\xc4\x83vara lui 2005 Watts este \xc3\xaentr-o rela\xc8\x9bie cu actorul Liev Schreiber. Cuplul are doi fii, Alexander "Sasha" Pete, n\xc4\x83scut \xc3\xaen iulie 2007 \xc3\xaen Los Angeles, \xc8\x99i Samuel "Sammy" Kai, n\xc4\x83scut \xc3\xaen decembrie 2008 \xc3\xaen New York City. Dup\xc4\x83 o pauz\xc4\x83 temporar\xc4\x83 din actorie, ea a revenit \xc3\xaen filmul The International, primul s\xc4\x83u proiect de c\xc3\xa2nd a devenit mam\xc4\x83. \xc3\x8en aprilie 2010 Watts a afirmat c\xc4\x83 ar vrea s\xc4\x83 mai aib\xc4\x83 un copil dac\xc4\x83 ar avea garan\xc8\x9bia c\xc4\x83 ar fi feti\xc8\x9b\xc4\x83._NEWLINE_Naomi Watts s-a convertit la Budism dup\xc4\x83 ce a c\xc4\x83p\xc4\x83tat interes c\xc4\x83trea aceast\xc4\x83 religie \xc3\xaen timpul film\xc4\x83rii peliculei The Painted Veil. Ea practic\xc4\x83 tehnica medita\xc8\x9biei transcendentale. \xc3\x8en 2002 a fost inclus\xc4\x83 \xc3\xaen lista People Magazine\'s 50 Most Beautiful People._NEWLINE_Este o prieten\xc4\x83 apropiat\xc4\x83 a actri\xc8\x9bei australiene Nicole Kidman, cu care s-a cunoscut \xc3\xaen adolescen\xc8\x9b\xc4\x83, \xc8\x99i cu Benicio Del Toro, cu care a jucat \xc3\xaen 21 Grams._NEWLINE_Watts \xc3\xae\xc8\x99i \xc3\xaemparte timpul \xc3\xaentre Sydney, Los Angeles \xc8\x99i New York City.\n_START_SECTION_\nDiverse\n_START_PARAGRAPH_\nA ap\xc4\x83rut pe coperta lui Australian Empire Magazine \xc3\xaen martie 2003 pentru Femeia anului 2002._NEWLINE_A fost votat\xc4\x83 a 14-a cea mai sexy star feminin\xc4\x83 \xc3\xaen Australian Empire Magazine \xc3\xaen septembrie 2002._NEWLINE_A acceptat rolul din 21 Grams (2003) f\xc4\x83r\xc4\x83 s\xc4\x83 citeasc\xc4\x83 scenariul \xc3\xaen prealabil._NEWLINE_L-a cunoscut pe Heath Ledger pe platoul filmului Ned Kelly (2003), \xc8\x99i cei doi au fost \xc3\xaempreun\xc4\x83 p\xc3\xa2n\xc4\x83 \xc3\xaen mai 2004. A acompaniat-o la ceremonia premiilor Oscar \xc3\xaen 2004._NEWLINE_Actri\xc8\x9bele sale favorite sunt Meryl Streep, Jodie Foster \xc8\x99i Julianne Moore. C\xc3\xa2nt\xc4\x83re\xc8\x9bii/forma\xc8\x9biile favorite sunt Fiona Apple, Coldplay, Bj\xc3\xb6rk, Radiohead, Cat Stevens \xc8\x99i Pink Floyd._NEWLINE_Regizorul David Lynch i-a oferit rolul din Mulholland Dr. (2001) dup\xc4\x83 ce i-a ales poza dint-o stiv\xc4\x83 de fotografii de actori._NEWLINE_A interpretat \xc8\x99i a produs \xc3\xaen 2001 Ellie Parker care a devenit un fel de clasic cult despre dificult\xc4\x83\xc8\x9bile unei actri\xc8\x9be debutante \xc3\xaen Hollywood. Scurt-metrajul din 2001 a fost transformat \xc3\xaen lung-metraj \xc3\xaen 2005 la Sundance Film Festival._NEWLINE_A ocupat locul 76 pe lista Power in Entertainment (Puterea \xc3\xaen Industria Spectacolului) \xc3\xaen revista Forbes \xc3\xaen 2005._NEWLINE_A avut un accident teribil pe platoul lui King Kong \xc3\xaen Noua Zeeland\xc4\x83 (2005). A c\xc4\x83zut de pe o \xc3\xaen\xc4\x83l\xc8\x9bime \xc3\xaentr-un canal, spre \xc8\x99ocul echipei. Datorit\xc4\x83 faptului c\xc4\x83 face yoga a r\xc4\x83mas f\xc4\x83r\xc4\x83 sechele._NEWLINE_A fost acompaniat\xc4\x83 de prietenul ei Liev Schreiber la premiera american\xc4\x83 a lui King Kong (2005)\n_START_SECTION_\nCitate\n_START_PARAGRAPH_\n\xe2\x80\x9cDurerea este un lucru at\xc3\xa2t de important \xc3\xaen via\xc8\x9b\xc4\x83. Cred c\xc4\x83 orice artist trebuie s\xc4\x83 experimenteze suferin\xc8\x9ba. \xc8\x98i nu e suficient odat\xc4\x83; trebuie s\xc4\x83 se repete. Tenebrele nu sunt un lucru peiorativ."_NEWLINE_\xe2\x80\x9cSunt o mul\xc8\x9bime de schelete \xc3\xaen dulapul meu, dar \xc8\x99tiu ce haine poart\xc4\x83 fiecare. Nu voi interpreta rolurile viitoare fiindu-mi ru\xc8\x99ine de ele\xe2\x80\x9d - despre cariera sa timpurie._NEWLINE_"Naivitatea total\xc4\x83 m-a adus la Hollywood. Am crezut c\xc4\x83 va veni imediat [succesul]. Mi-am spus \xe2\x80\x98dac\xc4\x83 \xc3\xaen 5 ani nu se \xc3\xaent\xc3\xa2mpl\xc4\x83, \xc3\xaemi iau t\xc4\x83lp\xc4\x83\xc8\x99i\xc8\x9ba\xe2\x80\x99. Si am ramas zece ani!"_NEWLINE_\xe2\x80\x9cM\xc4\x83 simt confortabil pe platou. Covorul ro\xc8\x99u, vorbitul despre film, explicarea vie\xc8\x9bii, sunt lucruri care nu-mi vin \xc3\xaen mod natural. Sunt lucruri necesare presupun dar nu sunt punctul meu forte."_NEWLINE_"M\xc4\x83 reg\xc4\x83sesc gravit\xc3\xa2nd spre dram\xc4\x83. M\xc4\x83 intereseaz\xc4\x83. \xc3\x8en c\xc4\x83r\xc8\x9bile pe care le citesc, \xc3\xaen tablourile care \xc3\xaemi plac, este \xc3\xaentotdeauna ceva \xc3\xaentunecat."_NEWLINE_"Pentru dosar, sunt de fapt britanic\xc4\x83 la fel ca australian\xc4\x83. Oamenii cred \xc3\xaentotdeauna c\xc4\x83 sunt australian\xc4\x83 dar m\xc4\x83 bucur c\xc4\x83 britanicii m\xc4\x83 revendic\xc4\x83. Sunt de-a lor."_NEWLINE_"\xc3\x8en loc s\xc4\x83 ma g\xc3\xa2ndesc la cum s\xc4\x83 \xc3\xaencetinesc procesul \xc3\xaemb\xc4\x83tr\xc3\xa2nirii, \xc3\xaemi propun s\xc4\x83 schimb regulile\'"_NEWLINE_"Orice s-ar spune c\xc4\x83 rolurile sunt rare, inten\xc8\x9bionez s\xc4\x83 continuu s\xc4\x83 lucrez. Cu siguran\xc8\x9b\xc4\x83 acum rolurile sunt c\xc3\xa2t se poate de interesante \xe2\x80\x93 mame, femei divor\xc8\x9bate. Cred c\xc4\x83 va fi excitant s\xc4\x83 joc o mam\xc4\x83 de adolescen\xc8\x9bi. Cu c\xc3\xa2t via\xc8\x9ba e mai lung\xc4\x83, cu at\xc3\xa2t mai profund\xc4\x83 devine."_NEWLINE_"Mama m-a dat la \xc8\x99coala de teatru c\xc3\xa2nd aveam 14 ani. Am mers acolo c\xc3\xa2tva timp, poate a fost un mod de a m\xc4\x83 face s\xc4\x83 tac."_NEWLINE_"Ne e at\xc3\xa2t de fric\xc4\x83 de moarte \xc3\xaen cultura noastr\xc4\x83, dar cred c\xc4\x83 dac\xc4\x83 am \xc3\xaen\xc8\x9belege-o mai bine, am aprecia via\xc8\x9ba mai mult." \xe2\x80\x93 comentariu la 21 Grams (2003)._NEWLINE_"Oameni care au v\xc4\x83zut 21 Grams (2003) mi-au spus, \'E\xc8\x99ti at\xc3\xa2t de curajoas\xc4\x83 s\xc4\x83 te ar\xc4\x83\xc8\x9bi a\xc8\x99a\'. Asta m\xc4\x83 \xc8\x99ocheaz\xc4\x83. Cred c\xc4\x83 asta este munca unui actor, s\xc4\x83 se r\xc4\x83t\xc4\x83ceasc\xc4\x83 \xc3\xaentr-un rol."_NEWLINE_"Trebuie s\xc4\x83 tr\xc4\x83ie\xc8\x99ti \xc3\xaen pace cu tine \xc3\xaensu\xc8\x9bi. Cheia este s\xc4\x83 g\xc4\x83se\xc8\x99ti armonie \xc3\xaen ce ai." citat din nr. din 1 februarie 2005 al WOMAN\'S WORLD_NEWLINE_Dac\xc4\x83 va trebui s\xc4\x83 produc filme, s\xc4\x83 regizez filme, orice e necesar ca s\xc4\x83 schimb felul \xc3\xaen care Hollywood trateaz\xc4\x83 femeile \xc3\xaen v\xc3\xa2rst\xc4\x83, o voi face. Dac\xc4\x83 va trebui s\xc4\x83 schimb regulile, o voi face. Dac\xc4\x83 va trebui s\xc4\x83 nu le respect, o voi face._NEWLINE_"Chiar \xc8\x99i \xc3\xaen timpul celor mai intense scene cu Sean Penn (\xc3\xaen 21 Grams, 2003), am g\xc4\x83sit modul de a ne sim\xc8\x9bi bine. Cu siguran\xc8\x9b\xc4\x83, am momentele mele \xc3\xaentunecate, dar sunt \xc8\x99i genul de fat\xc4\x83 pe care o vezi conduc\xc3\xa2nd pe \xc8\x99osea \xc8\x99i ascult\xc3\xa2nd Blondie."_NEWLINE_"Este \xc3\xaentotdeauna stresant s\xc4\x83 te dezbraci \xc3\xaen film. Dar f\xc4\x83c\xc3\xa2nd-o cu o femeie m-am sim\xc8\x9bit mai \xc3\xaen siguran\xc8\x9b\xc4\x83 dec\xc3\xa2t cu un b\xc4\x83rbat. \xc8\x98tii c\xc4\x83 po\xc8\x9bi spune \xe2\x80\x98Nu m\xc4\x83 apuca de acolo\xc2\xa0: am celulit\xc4\x83!" [dup\xc4\x83 ce a fost \xc3\xaentrebat\xc4\x83 dac\xc4\x83 a fost greu s\xc4\x83 fac\xc4\x83 o scen\xc4\x83 de dragoste cu o femeie (Mulholland Drive, 2001)_NEWLINE_"\xc3\x8emi place \xc3\xaentotdeauna s\xc4\x83 fiu \xc3\xaen compania femeilor. E ca o conversa\xc8\x9bie pl\xc4\x83cut\xc4\x83 \xc8\x99i un vin bun."_NEWLINE_\xe2\x80\x9cSensul succesului pentru mine este a nu avea de a face o audi\xc8\x9bie. Dac\xc4\x83 a\xc8\x99 \xc8\x99ti c\xc4\x83 nu mai am de a face o audi\xc8\x9bie vreodat\xc4\x83, sau nu prea, ar fi destul. Audi\xc8\x9biile sunt at\xc3\xa2t de umilitoare \xc8\x99i degradante. Ai cinci minute pentru o scen\xc4\x83 pe care l-ai studiat \xc8\x99ase ore \xc8\x99i intri \xc3\xaentr-o camer\xc4\x83 plin\xc4\x83 de oameni cu care abia dac\xc4\x83 te vezi. Sunt plictisi\xc8\x9bi \xc8\x99i frustra\xc8\x9bi c\xc4\x83 nu g\xc4\x83sesc persoana potrivit\xc4\x83, energia \xc3\xae\xc8\x9bi piere imediat \xc8\x99i e greu s\xc4\x83 str\xc4\x83luce\xc8\x99ti. Tot trec\xc3\xa2nd prin acest proces, devii at\xc3\xa2t de r\xc4\x83nit\xc4\x83 \xc8\x99i de re\xc8\x9binut\xc4\x83 c\xc4\x83 este imposibil s\xc4\x83 dai ce e mai bun din tine. De aceea n-o s\xc4\x83 uit niciodat\xc4\x83 ce a f\xc4\x83cut David Lynch pentru mine. C\xc3\xa2nd m-a ales pentru Mulholland Drive, eram literalmente cu moralul la p\xc4\x83m\xc3\xa2nt \xc8\x99i totu\xc8\x99i a reu\xc8\x99it s\xc4\x83-mi scoat\xc4\x83 toate aceste m\xc4\x83\xc8\x99ti.\xe2\x80\x9d_NEWLINE_\xe2\x80\x9cE jenant s\xc4\x83 recunosc dar c\xc4\x83nd eram copil, unul din filmele care a avut o mare influen\xc8\x9b\xc4\x83 asupra mea a fost Fame[1980]. \xc8\x98i nu pentru c\xc4\x83 visam s\xc4\x83 fiu faimoas\xc4\x83. Ci literalmente pentru c\xc4\x83 voiam s\xc4\x83 fiu \xc3\xaen sala aia de clas\xc4\x83 dans\xc3\xa2nd pe mese cu jambiere. [r\xc3\xa2sete] Voiam s\xc4\x83 fac \xc8\x99pagate \xc3\xaen aer cu un tip negru prinz\xc3\xa2ndu-m\xc4\x83 c\xc3\xa2nd reveneam jos. Cred c\xc4\x83 mul\xc8\x9bi oameni care \xc3\xae\xc8\x99i aleg actoria ca profesie simt \xc3\xaen modul \xc4\x83sta.\xe2\x80\x9d_NEWLINE_[despre David Lynch] "Ob\xc8\x9bine ce e mai bun \xc3\xaen tine, de\xc8\x99i ce e mai bun nu e neap\xc4\x83rat ce e bine. Ce e mai bun poate fi \xc8\x99i partea obscur\xc4\x83."'